32003R1402
L 199/4
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 1402/2003 НА КОМИСИЯТА
от 1 август 2003 година
относно определяне на програма с таблици и на дефинициите, свързани с основните статистически изследвания на площите с лозя
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕИО) № 357/79 на Съвета от 5 февруари 1979 г. относно статистическите изследвания на площите с лозя (1), последно изменен с Регламент (ЕО) № 2329/98 (2) и по-специално член 4, параграф 2 от него,
като взе предвид Регламент (ЕО) № 1493/1999 на Съвета от 17 май 1999 г. относно общата организация на пазара на вино (3), последно изменен с Регламент (ЕО) № 2585/2001 (4) и по-специално член 73 от него,
като има предвид, че:
(1)
Регламент (ЕИО) № 991/79 на Комисията от 17 май 1979 г. за определяне на програма с таблици и на дефиниции, свързани с основните статистически изследвания на площите с лозя и за отмяна на Регламенти № 143 и № 26/64/ЕИО (5), е значително изменен (6). С цел постигане на по-голяма яснота и рационалност, посоченият регламент следва да бъде кодифициран.
(2)
Съгласно Регламент (ЕИО) № 357/79, държавите-членки са длъжни да представят резултатите от основните изследвания във вид на таблици, които следва да се одобрят в съответствие с процедурата, уточнена в член 8 на посочения регламент.
(3)
С цел да се гарантира сравнимостта на данните, представени в тези таблици, е необходимо да се уточнят дефинициите, които се използват при основните изследвания.
(4)
Мерките, предвидени в настоящия регламент, са в съответствие със становището на Постоянния комитет за земеделска статистика и Управителния комитет по виното,
ПРИЕ НАСТОЯЩИЯ РЕГЛАМЕНТ:
Член 1
Формата на програмата с таблици за основните изследвания на площите с лозя е представена в приложение I.
Член 2
1. Дефинициите за основните изследвания са представени в приложение II.
2. Поради факта, че основните статистически изследвания отразяват ситуацията в края на лозарската година, се приема, че площите с новозасадени, презасадени или присадени лозя през предходната на изследването лозарска година, са на по-малко от една година.
Член 3
Регламент (ЕИО) № 991/79 се отменя.
Позоваванията на отменения регламент се считат за позовавания към настоящия регламент и се четат съобразно таблицата за съответствие, представена в приложение IV.
Член 4
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 1 август 2003 година.